Ego Hugo, Dei gracia Lingonensis episcopus, notum facio presentibus et futuris quod omnis controversia que vertebatur inter abbatem et conventum Molismensem, ex una parte, et capitulum canonicorum Tornodori, ex altera, sopita est in hunc modum. Dicti canonici in capella castri Tornodori, vel in ecclesia Beati-Petri, vel in ecclesia Beati-Nicolai in Burgo-Beraudi, in quacumque deservire maluerint, in canonico habitu licite celebrabunt, salvo jure prioris Sancti-Aniani in oblationibus et in aliis reddibus universis. Dictus, vero, prior fructus unius prebende, in minutis portionibus et in grossis, sicut unus ex ipsis canonicis integre percipiet, quam tenebitur per se vel per unum ex monachis suis in suo ordine deservire. Habebit, preterea, idem prior annualia canonicorum decedentium, sicut prior Sancti-Desiderii in ecclesia Lingonensi percipere consuevit. Dictus, siquidem, prior tenetur emere redditus de quinquaginta libris pruviniensibus ad opus dicti capituli, vel centum solidos pruvinienses annui redditus eidem assignare; quos ille prior, nomine Bernardus, ad vitam suam specialiter tenebit; post ejus obitum ad proprietatem dicti capituli reversuros. Et si capitulum, vel aliquis ex canonicis, vineam vel terram possideret infra terminos decimationis Sancti-Aniani, decimam solveret. Dicti, vero, abbas et conventus karitative concesserunt unam missam pro animabus pie memorie Hervey, quondam comitis, et Mathildis, uxoris ejus, comitisse Nivernensis, in ecclesia Beati-Aniani, semel in ebdomada, in perpetuum celebrandam. Concesserunt etiam quod tantum facient pro quolibet Tornodorensi canonico defuncto quantum fit in ecclesia Molismensi pro defuncto canonico Lingonensi. Dicti, vero, canonici tenentur cum monachis Sancti-Aniani ad processiones Rogationum et in die dominica in Ramis-Palmarum incedere; tenentur etiam ad festum Sancti-Aniani ad missam et ad vesperas sollempniter interesse. Dicti siquidem canonici tenentur jurare in capitulo suo quod ipsi dictas conventiones fideliter observabunt, et quod aliquem decetero non recipient, ut canonicum, donec idem prestiterit juramentum. Et ut hoc ratum et inconcussum in perpetuum habeatur, presentem paginam fecimus sigilli nostri munimine confirmari, nostro et Lingonensis ecclesie in omnibus jure salvo. Actum, anno Domini Mº CCº XXº IIIº.